Rådets forordning (EØF) Nr. 2340/76

af 20. september 1976

om ændring af forordning (EØF) Nr. 428/73 om anvendelse af Associeringsrådets afgørelser 5/72 og 4/72, der er forudset i aftalen om oprettelse af en associering mellem Det Europæiske Økonomiske Fællesskab og Tyrkiet

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Økonomiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Aftalen mellem Det Europæiske Økonomiske Fællesskab og Republikken Østrig om forenkling af formaliteterne i samhandelen mellem Det Europæiske Økonomiske Fællesskab på den ene side, og Grækenland og Tyrkiet på den anden side, i tilfælde af videreforsendelse af varer fra Østrig [1], trådte i kraft 1. maj 1976;

Associeringsrådet EØF-Tyrkiet har i sin afgørelse 1/76 om ændring af afgørelse 5/72 om administrative samarbejdesmetoder ved anvendelse af artiklerne 2 og 3 i tillægsprotokollen til Ankara-aftalen fastsat særlige bestemmelser vedrørende anvendelsen af varecertifikat A.TR.1 ved videreforsendelse af varer fra Østrig;

anvendelsen af afgørelse 1/76 inden for Fællesskabet bør derfor sikres ved at tilpasse Rådets forordning (EØF) nr. 428/73 af 5. februar 1973 om anvendelse af Associeringsrådets afgørelser 5/72 og 4/72 i aftalen om oprettelse af en associering mellem Det Europæiske Økonomiske Fællesskab og Tyrkiet [2], senest ændret ved forordning (EØF) nr. 1431/75 [3], ved hvilken ovennævnte metoder for administrativt samarbejde er blevet iværksat i Fællesskabet —

UDSTEDT FØLGENDE FORORDNING:

Artikel 1

Forordning (EØF) nr. 428/73 ændres således:

I Associeringsrådets (EØF-Tyrkiet) afgørelse 5/72 der er knyttet som bilag til denne forordning indføjes følgende afsnit:

"AFSNIT III A

Særlige bestemmelser vedrørende anvendelsen af varecertifikat A.TR.1 ved videreforsendelse af varer fra Østrig

Artikel 7a

Når varerne videreforsendes på østrigsk område, eventuelt efter omladning eller oplæg på toldoplag, udgøres det i artikel 1 nævnte bevisdokument af varecertifikat A.TR. 1, for så vidt som de i artikel 7b og 7c fastsatte betingelser er opfyldt.

Artikel 7b

Varecertifikat A.TR.1, der omfatter de i artikel 7a omhandlede varer, er kun gyldigt, såfremt det er forsynet med en påtegning om, at varerne har været under stadigt opsyn af de østrigke toldmyndigheder med henblik på at sikre varernes identitet og uskadthed.

Ved videresendelse uden deling af sendingen består denne påtegning i, at der i rubrikken "varebeskrivelse" i varecertifikat A.TR.1 anføres "Direkte Weiterleitung EWG", som bekræftes ved det kompetente østrigske toldsteds stempel og angivelse af dato.

Ved videreforsendelse efter deling af sendingen i Østrig er det kompetente toldsted mod forelæggelse af varecertifikat A.TR.1, udstedt i en medlemsstat eller i Tyrkiet, bemyndiget til at bekræfte en fotokopi af dette certifikat for hvert parti. Hver fotokopi skal foroven med rød blæk forsynes med påtegningen "Teilsendung". Fotokopien skal klart angive, hvilke varer den vedrører. Disse påtegninger skal bekræftes ved toldstedets stempel og angivelse af dato.

Artikel 7c

De i artikel 7a omhandlede varer, samt det for disse varer udstedte varecertifikat A.TR.1 eller — i tilfælde af deling af sendingen — en fotokopi af nævnte certifikat, bekræftet af det kompetente østrigske toldsted, skal inden for en frist af 6 måneder regnet fra det oprindelige varecertifikats udstedelsesdato fremlægges for toldmyndighederne i den stat, i hvilken varerne indføres."

Artikel 2

Denne forordning træder i kraft den 1. januar 1977.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. september 1976.

På Rådets vegne

M van der Stoel

Formand

[1] EFT nr. L 188 af 19. 7. 1975, s. 1.

[2] EFT nr. L 59 af 5. 3. 1973, s. 73.

[3] EFT nr. L 142 af 4. 6. 1975, s. 1.

--------------------------------------------------